Nasjonal kommunikasjonsmyndighet

Nasjonal kommunikasjons­myndighet (Nkom) er en utøvende norsk tilsyns- og forvaltningmyndighet for tjenester innen post- og elektronisk kommunikasjon. Nkom har et vidt spekter av ulike arbeidsområdet som som markedsregulering, sikkerhet & beredskap, ressursforvaltning, tilsyn & kontroll, nasjonalt & internasjonalt samarbeid, infrmasjonsaktiviteter. Etaten er underlagt Digitaliserings- og forvaltningsdepartementet (DFD), mens Samferdselsdepartementet har fagansvar i saker på postområdet.

Nkom har hovedkontor i Lillesand, der rundt 165 ansatte jobber. I tillegg har Nkom regionkontorer lokalisert i Lødingen, Trondheim, Bergen og Oslo.

Nkom er selvfinansiert og driften finansieres ved gebyrer.

Nkom skal være en pådriver for sikker, effektiv og bærekraftig kommunikasjon for mennesker og samfunn. Overordnet mål er å legge til rette for et likeverdig og sikkert tilbud av post- og ekomtjenester over hele landet. Tilbudet skal være robust (med tilstrekkelig kapasitet og funksjonalitet), fremtidsrettet, av høy kvalitet og til rimelige priser.

 Historie 
 1980-årene 
Stortinget vedtok i 1987 å etablere Statens Teleforvaltning (STF), som da ble skilt ut fra den gang Teledirektoratet. Etableringen kom som en følge av liberaliseringen av terminalmarkedet og forvaltningen av frekvensressurser. Det ble behov for å dele opp regulatør- og operatørrollen, siden Televerket hadde begge rollene frem til da. Den første direktøren i STF ble ansatt november 1986, og STF hadde første oppstart den 1. februar 1987. På den tiden var organiseringen satt opp som en direktør med fire avdelingsdirektører og en sekretær.

Teleterminalutstyr blir i 1988 åpnet for konkurranse i det norske markedet. STF tar gradvis over flere forvaltningsoppgaver og etablert nye ordninger som følge av mer liberalisering i telemarkedet i Norge.

 1990-årene 
Etter en omorganisering i 1997 av STF ble Post- og Teletilsynet etablert (PT). Bakgrunnen for navneendringen var at posttilsyn ble inkludert som en del av oppgaveporteføljen. Etaten drev med tilsyn for dem som tilbydde post- og teletjenester, som ble finansiert av gebyrer og ikke over statsbudsjett. Hensikten med tilsynene var å sørge for at alle aktører får like konkurransevilkår for teletilbyderne, samt påse at Posten Norge etterlever forpliktelsene til konsesjonen. Samfunnsoppdraget var tilknyttet ekomlovens § 1-1 og postlovens § 2.

 2000-årene 
Stortinget vedtar i 2003 at PT skal flytte fra Oslo til Lillesand. Planen er at i første kvartal i 2007 er flytteprosessen fra Oslo til Lillesand gjennomført, og PT tar i bruk det nye kontorbygget.

En blemme ved frekvensauksjonen i 2007 førte til at et betydelig frekvensområde ble solgt til et holdingselskap kalt Cayman Spectrum registrert på Cayman Islands, uten krav til at frekvensene skulle være i bruk. Dette førte dermed til at frekvensressursene forble ubenyttet i om lag 14 år frem til de igjen kunne auksjoneres i 2021, noe som siden har blitt påpekt av nettoperatører som følgelig foreslo at det måtte innføres plikt til at frekvensene måtte være i bruk.

 2010-årene 
Den 1. januar 2015 ble Nkom etablert, da som en videreføring av tidligere Post- og teletilsynet. Nkom blir underlagt Kommunal- og distriksdepartementet (KDD), der Samferdselsdepartementet (SD) har fagansvaret for postsaker.

I 2019 blir det besluttet at Nkom skal overføres fra Samferdselsdepartementet til Kommunal- og moderniseringsdepartementet (KMD) som da fikk etatsstyringsansvaret for Nkom.

 2020-årene 
I 2024 blir Nkom overført til Digitaliserings- og forvaltningsdepartementet (DFD) i forbindelse med at DFD ble opprettet. 

 Oppgaver og forvaltning i Nkom 
 Lover og regelverk 
Nkom forvalter ekomloven (lov om elektronisk kommunikasjon) og lov om posttjenester. Ekomlovens formål er å sikre brukerne i hele landet gode, rimelige og fremtidsrettede elektroniske kommunikasjonstjenester, gjennom effektiv bruk av samfunnets ressurser ved å legge til rette for bærekraftig konkurranse, samt stimulere til næringsutvikling og innovasjon. Postlovens formål er å sikre et landsdekkende formidlingstilbud av postsendinger til rimelig pris og til god kvalitet. Etaten er også tillagt tilsynsansvar etter esignaturloven (lov om elektronisk signatur).

 Markedsregulering 
Nkom skal sørge for at alle aktører har like konkurransevilkår (priskonkurranse og valgalternativer). Markedene skal selv fungere og utvikle bærekraftig konkurranse, og Nkom vurderer behov for regulering med tilbyderne fortløpende både innenfor post- og ekomtjenester.

 Sikkerhet og beredskap 
Nkom har spesielt ansvar knyttet til sikkerhet og beredskap i ekomnett (både mot dataangrep og fra ekstremvær). I tillegg har Nkom aktiv rolle i utviklingen av nytt nødnett og mobil beredskap ved hendelser. I Nkom er det en 24/7 vaktordning for monitorering og rapportering av sikkerhetshendelser på fysisk og logisk nivå. Samtidig følges taushetsplikten og kommunikasjonsvernet opp knuttet til elektronisk kommunikasjon.

 Ressursforvaltning 
Nkom forvalter frekvenser for mobil, radio og fjernsyn i Norge. Det tilrettelegges for og tildeles nye frekvensbånd for 5G, samt at telefonnummerressursene forvaltes av Nkom.

 Tilsyn og kontroll 
Det gjennomføres systematisk markedskontroll innenfor radio, tele og nett for å sjekke at produktene samsvarer med regelverk. Det er en egen autorisasjonsordning for ekominnstallasjon. Nkom fører tilsyn med priser og tilbud fra ekombransjen. I tillegg måles stråling fra elekstronisk utstyr og følger opp ulovlig jammerutstyr. Nkom har også tilsynsansvar for at norske domener er sikre og trygge ressurser.

 Nasjonalt og internasjonalt samarbeid 
Nkom har aktivt samarbeid med bransjer og myndigheter. I internasjonal sammenheng er Nkom aktive i en rekke fora innenfor EU for å sikre koordinering av internasjonale regelverk for post og ekom. Nkom representerer Norge i en rekke EØS-komiteer.

 Informasjonsvirksomhet 
Oppgaven til Nkom er å sikre at Norge er best mulig orientert om ny teknologi innen ekom. Det gjøres tilgjengelig nyttig forbrukerinformasjon, nyheter, regelverk, forskrifter og lover på Nkom sine nettsider. I tillegg gjennomføres det informasjonskampanjer og informeres i ulike bransjekanaler.

 Organisering og avdelinger 
 Spektrumsavdelingen 
Avdelingen forvalter frekvensressursene i Norge som betyr planlegging, tildeling og oppfølging av bruken av statens frekvenser. Avdelingen har i tillegg ansvar ofr å følge opp internasjonale forpliktelser på radiofrekvensområdet (CEPT, ITU og EU). Avdelingen er delt inn i seksjonene tildeling, plan & utvikling og frekvens- & utstyrskontroll.

 Avdeling for marked og tjenester 
Avdelingen følger opp regelverkene som rundt bærekraftig konkurranse innenfor elektronisk kommunikasjon- og posttjenester i Norge. Det føres tilsyn med leveringsplikten til Posten Norge og Teleno, behandler klager og megler mellom tilbyderne. I tillegg har avdelingen ansvar for forvaltning av nasjonale nummerressurser (for ekomtjenester og -nett) og deltar i internasjonale fora for harmonisering av lovverk knyttet til EFTA/EU.

 Sikkerhetsavdelingen 
Avdelingen utarbeider og følger opp krav til sikre og robuste elektroniske kommunikasjonsnett og -tjenester. Dette medfører tekniske analyser, risikoanalyser, regelverksutvikling, tilsyn, krise- og beredskapsøvelser og forvantling av økonomiske tilskudd til sikkerhets- og beredskapsformål. Nkom EkomCERT (sektorens responsmiljø for digitale tjenester) ligger inn under avdelingen. Til avdelingen ligger også er særskilt ansvar for å følge med på den teknologiske utviklingen hvor en vurderer hvordan nye tjenester, nettteknologier og forstekningstiltak på nasjonal infrastruktur påvirker ekomsektoren.

 Avdeling for virksomhetsstyring og -utvikling 
Avdelingen ivaretar stabsfunksjoner i Nkom, bidrar til organisasjons-, strategi- og systemutvikling. Samtidig er avdelingen sentral i arbeidet med virksomhets- og økonomistyring i Nkom. I tillegg har avdelingen en viktig rolle i styringsdialogen med overorndet departement.Avdelingen har ansvar for leveranser innen økonomi og styring, IT, arkiv og fellestjenester og HR, samt ivaretar lover og regler som gjelder statlige virksomheter og ansatte i Nkom.

 Referanser 


 Eksterne lenker 

 Ekomloven
 Postloven
 Esignaturloven

Kategori:Norske direktorat
Kategori:Samferdselsdepartementet
Kategori:Teleregulering
Kategori:Kommunikasjon i Norge
Kategori:Lillesand
Kategori:Etableringer i 1987